C 491/2
HR
Službeni list Europske unije
23.12.2022.
Pozdravljamo rezultate Konferencije o budućnosti Europe (1), koja je bila nadahnjujući i uspješan eksperiment u području deliberativne demokracije.
Kako bi odgovorile na očekivanja građana, institucije će nastaviti osiguravati brzo i učinkovito praćenje preporuka s Konferencije, svaka u okviru svojih nadležnosti.
Mnogi prijedlozi s Konferencije uključeni su u program rada Komisije za 2023.
i zajednički se obvezujemo da ćemo im posvetiti posebnu pozornost.
U ovoj Zajedničkoj izjavi ističemo ključne zakonodavne prijedloge (2) u pogledu kojih će naše tri institucije uložiti najveće napore.
Ostvarenje tih prioriteta bit će još važnije s obzirom na europske izbore 2024., na kojima će građani procijeniti kako je EU odgovorio na trenutačne izazove.
To se odnosi na zakonodavne prijedloge koje suzakonodavci već razmatraju, kao i na one koje će Europska komisija iznijeti do kraja 2023.
Tri institucije suglasne su da će 2023.
i do kraja parlamentarnog saziva 2024.
najveći prioritet dati ciljevima politike u nastavku.
1.
Kako bismo unatoč nepovoljnim geopolitičkim okolnostima ostvarili europski zeleni plan i njegov cilj postizanja klimatske neutralnosti do 2050., nastojat ćemo ubrzati zelenu i pravednu tranziciju kao ključan dio rješenja za pitanja energetske sigurnosti i visokih cijena energije, kao i sigurnosti opskrbe hranom.
Djelovat ćemo kako bismo brzo dovršili rad na paketu „Spremni za 55 %” i ostvarili svoje ciljeve smanjenja emisija do 2030., zajedno s većom ambicijom da se postignu ciljevi iz plana REPowerEU u vezi s postupnim smanjenjem ovisnosti o ruskim fosilnim gorivima i poticanjem energije iz obnovljivih izvora u Europi.
Prednost ćemo dati reformi tržišta električne energije i pokretanju tržišta vodika u EU-u te bržem uvođenju obnovljivih izvora energije.
Posvetit ćemo pozornost obnovi i zaštiti bioraznolikosti, zdravlju tla, suzbijanju onečišćenja vode i zraka te onečišćenja mikroplastikom i suzbijanju kaznenih djela protiv okoliša.
U cilju izgradnje kružnoga gospodarstva nastojat ćemo provesti u djelo pravo na popravak i održivi dizajn proizvoda, riješiti problem ambalažnog otpada i osigurati da potrošači imaju ispravne informacije o tvrdnjama o prihvatljivosti proizvoda za okoliš.
Radit ćemo na daljnjim klimatskim mjerama, posebno u pogledu emisija i onečišćenja iz prometa, ekologizacije prijevoza tereta te izdavanja certifikata za uklanjanje ugljika.
Prioritet ćemo dati smanjenju otpada i njegova utjecaja na okoliš.
2.
Kako bismo ostvarili digitalnu tranziciju i povećali otpornost EU-a, usredotočit ćemo se na smanjenje upotrebe resursa i utjecaja na okoliš i klimu, jačanje vodeće uloge Europe u inovativnim tehnologijama, našu sigurnost opskrbe, konkurentnost i otpornost, podupiranje relevantnih digitalnih vještina i primjenu antropocentričnog pristupa.
Usmjerit ćemo pozornost na podnesene prijedloge koji se odnose se na umjetnu inteligenciju, pristup podacima i njihovu upotrebu, kiberotpornost i kibersigurnost te jačanje naše obrambene industrije.
Kako bismo osigurali odgovarajuću i raznoliku opskrbu za dvostruku tranziciju, prednost ćemo dati mjerama za kritične sirovine i rijetke zemlje te poluvodiče.
Kako bismo potaknuli inovativne tehnologije, radit ćemo na regulatornom okviru za hyperloop, novi program za politiku radiofrekvencijskog spektra i sigurnu svemirsku komunikaciju.
Radit ćemo na zajedničkom europskom prostoru za podatke o mobilnosti.
Ojačat ćemo jedinstveno tržište, jednu od naših glavnih prednosti, među ostalim radom na Instrumentu jedinstvenog tržišta za hitne slučajeve i poboljšanju uvjeta u radu putem platformi.
Radit ćemo i na novim učinkovitim pravilima o patentima i podupirati MSP-ove u teškim vremenima, među ostalim revidiranim pravilima o zakašnjelim plaćanjima.
3.
Kad je riječ o gospodarstvu u interesu građana, pojačat ćemo napore za poticanje konkurentnosti, osiguravanje rasta i stvaranje mogućnosti zapošljavanja za europske građane i građanke.
Posebno ćemo se usredotočiti na mlade i razvoj relevantnih vještina.
Uklonit ćemo prepreke i opterećenja koji koče naša mala poduzeća.
Radit ćemo na paketu olakšica za MSP-ove te na pružanju potpore i rasterećivanju poduzeća, među ostalim lakšim pristupom kapitalu i podacima, brzim i inovativnim rješenjima za plaćanje te pojednostavnjenim pravilima o nesolventnosti.
Nastavit ćemo davati prednost provedbi europskog stupa socijalnih prava i izjave sa sastanka na vrhu u Portu i poduzet ćemo daljnje mjere kako bismo osigurali da se socijalna dimenzija uzme u obzir u svim našim djelovanjima, što obuhvaća pravo na isključivanje i uklanjanje razlike u plaćama na temelju spola.
Radit ćemo na brzom postizanju dogovora o usklađivanju sustava socijalne sigurnosti radi potpore mobilnosti radne snage, kao i o osiguranju depozita, održivom korporativnom upravljanju, sprečavanju pranja novca te o zabrani proizvoda koji se proizvode prisilnim radom.
Posvetit ćemo dostatnu pozornost preispitivanju gospodarskog upravljanja EU-a kako bi se osiguralo da funkcionira i podupire gospodarstva EU-a i država članica, kao i radu na jačanju tržišta kapitala i uloge eura, uključujući digitalni euro, te dovršetku bankovne unije.
Nastojat ćemo ostvariti napredak u globalnoj poreznoj reformi.
Kako bismo pružili potporu održivom razvoju na globalnoj razini, radit ćemo na brzom postizanju dogovora o sustavu općih carinskih povlastica i reformiranom carinskom zakoniku.
(1) Konferencija o budućnosti Europe – izvješće o konačnom ishodu, dostupno na https://futureu.europa.eu/en/pages/reporting (2) U okviru redovnog zakonodavnog postupka.